LV Eiropas Savienības Oficiālais Vēstnesis L 25/24

KOMISIJAS DIREKTĪVA 2006/10/EK

(2006. gada 27. janvāris),

ar ko groza Padomes Direktīvu 91/414/EEK, lai tajā iekļautu forhlorfenuronu un indoksakarbu kā aktīvās vielas

(Dokuments attiecas uz EEZ)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 1. punktu,

tā kā:

(1) Saskaņā ar Direktīvas 91/414/EEK 6. panta 2. punktu Spānija 1998. gada 7. decembrī saņēma SKW Trostberg AG iesniegumu (Taskforce SKW Trosberg AG (Degussa AG) un Kyowa Hakko Kogyo Co.Ltd. vārdā) par aktīvās vielas forhlorfenurona iekļaušanu Direktīvas 91/414 I pielikumā. Ar Komisijas Lēmumu 2000/181/EK (2) apstiprināts, ka dokumentācija ir pilnīga, t.i., to var uzskatīt par atbilstošu Direktīvas 91/414/EEK II un III pielikuma prasībām attiecībā uz datiem un informāciju.

(2) Saskaņā ar Direktīvas 91/414/EEK 6. panta 2. punktu Nīderlande 1997. gada 6. oktobrī saņēma DuPont de Nemours iesniegumu par aktīvās vielas indoksakarba iekļaušanu Direktīvas 91/414/EEK I pielikumā. Ar Komisijas Lēmumu 1998/398/EK (3) apstiprināts, ka dokumentācija ir pilnīga, t.i., to var uzskatīt par atbilstošu Direktīvas 91/414/EEK II un III pielikuma prasībām attiecībā uz datiem un informāciju.

(3) Šo aktīvo vielu iedarbība uz cilvēku veselību un uz vidi ir novērtēta atbilstīgi Direktīvas 91/414/EEK 6. panta 2. un 4. punkta noteikumiem attiecībā uz pieteikuma iesniedzēja piedāvātajiem lietošanas veidiem. Izraudzītās ziņotājas dalībvalstis iesniedza Komisijai novērtējuma ziņojuma projektus par šīm vielām 2001. gada 2. martā (forhlorfenurons) un 2000. gada 7. februārī (indoksakarbs).

(4) Dalībvalstis un Komisija Pārtikas aprites un dzīvnieku veselības pastāvīgajā komitejā ir izskatījušas šos novērtējuma ziņojuma projektus. Pārskats tika pabeigts 2005. gada 23. septembrī kā Komisijas pārskata ziņojumi par forhlorfenuronu un indoksakarbu.

(5) Izskatot forhlorfenuronu, netika konstatēti neatbildēti jautājumi vai šaubas, kas radītu vajadzību apspriesties ar Augu zinātnisko komiteju vai Eiropas Pārtikas nekaitīguma iestādi, kas pārņēmusi minētās komitejas funkcijas.

(6) Divi jautājumi saistībā ar indoksakarbu tika iesniegti Augu zinātniskajai komitejai. Augu zinātniskajai komitejai lūdza izteikt viedokli par koncentrācijas līmeni, kurā nav novērojama iedarbība (NOEL), attiecībā uz eritrocītiem žurku organismā un par piemērotu pamatu indoksakarba akūtās standartdevas (ARfD) noteikšanai. Savā atzinumā (4) Augu zinātniskā komiteja norādīja, ka dažos eritrocītu rādītājos novērotās pārmaiņas visumā bija nelielas un paralēli tām netika novērota būtiska retikulocitoze, kas kopumā liecina par vieglu hemolītisku iedarbību. Tā kā nevarēja konstatēt precīzu koncentrācijas līmeni, kurā nav novērojama iedarbība, Augu zinātniskā komiteja noteica devu, līdz kuras sasniegšanai novērotā iedarbība nav kaitīga. Turklāt Augu zinātniskā komiteja atbildēja, ka vispārējās un nespecifiskās toksiskuma pazīmes, kas tika novērotas, veicot akūtā neirotoksiskuma pētījumus žurkām, var izmantot par pamatu akūtās standartdevas (ArfD) noteikšanai.

(7) Augu zinātniskās komitejas ieteikumus ņēma vērā, dalībvalstīm un Komisijai Pārtikas aprites un dzīvnieku veselības pastāvīgajā komitejā veicot turpmāku pārskatīšanu, kā arī šajā direktīvā un pārskata ziņojumā. Pamatojoties uz Augu zinātniskās komitejas konstatētajiem iedarbības līmeņiem, šajā novērtējumā tika noteikti attiecīgie raksturlielumi (akūtā standartdeva un pieļaujamā diennakts deva).

(8) No veiktajām dažādajām pārbaudēm izriet, ka augu aizsardzības līdzekļi, kas satur attiecīgās aktīvās vielas, kopumā varētu atbilst Direktīvas 91/414/EEK 5. panta 1. punkta a) un b) apakšpunktā un 5. panta 3. punktā noteiktajām prasībām, jo īpaši saistībā ar tiem lietošanas veidiem, kas tika pārbaudīti un sīki izklāstīti Komisijas pārskata ziņojumos. Tādēļ ir lietderīgi iekļaut forhlorfenuronu un indoksakarbu minētās direktīvas I pielikumā, lai nodrošinātu, ka atļaujas par augu aizsardzības līdzekļiem, kas satur šo aktīvo vielu, visās dalībvalstīs var piešķirt saskaņā ar minētās direktīvas noteikumiem.

(9) Neierobežojot Direktīvā 91/414/EEK noteiktos pienākumus, kas izriet no aktīvās vielas iekļaušanas I pielikumā, pēc iekļaušanas dalībvalstīm jāatvēl sešu mēnešu laikposms pašreizējo pagaidu atļauju pārskatīšanai attiecībā uz augu aizsardzības līdzekļiem, kas satur forhlorfenuronu vai indoksakarbu, lai nodrošinātu atbilstību Direktīvā 91/414/EEK un jo īpaši tās 13. pantā paredzētajām prasībām un I pielikumā izvirzītajiem nosacījumiem. Dalībvalstīm esošās pagaidu atļaujas jāpārveido par pastāvīgajām atļaujām, jāgroza vai jāatsauc tās saskaņā ar Direktīvas 91/414/EEK noteikumiem. Atkāpjoties no iepriekš noteiktā termiņa, jāparedz ilgāks laikposms, lai iesniegtu un novērtētu visu III pielikuma dokumentāciju par katra augu aizsardzības līdzekļa katru paredzēto lietošanas veidu saskaņā ar vienotajiem principiem, kas izklāstīti Direktīvā 91/414/EEK.

(10) Forhlorfenurona iekļaušana Direktīvas 91/414/EEK I pielikumā pamatojas uz dokumentāciju, kas attiecas uz šīs aktīvās vielas lietošanu kivi augļu aizsardzībai. Visus pārējos lietošanas veidus pieteikuma iesniedzējs pašlaik nav pietiekami pamatojis ar datiem, un ir konstatēts, ka ne visiem šo lietošanas veidu radītajiem riskiem ir rasts atbilstošs risinājums saskaņā ar minētās direktīvas VI pielikumā izvirzītajiem kritērijiem. Ja dalībvalstis vēlas piešķirt atļaujas citiem lietošanas veidiem, tām jāpieprasa nepieciešamie dati un informācija, kas pierāda, ka šie lietošanas veidi atbilst Direktīvas 91/414/EEK kritērijiem, jo īpaši attiecībā uz patērētājiem un vidi.

(11) Tādēļ ir lietderīgi attiecīgi grozīt Direktīvu 91/414/EEK.

(12) Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO DIREKTĪVU.

1. pants

Direktīvas 91/414/EEK I pielikumu groza, kā noteikts šīs direktīvas pielikumā.

2. pants

1. Dalībvalstis vēlākais līdz 2006. gada 30. septembrim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto tiesību aktu tekstus, kā arī minēto aktu un šīs direktīvas korelācijas tabulu.

Dalībvalstis piemēro minētos noteikumus no 2006. gada 1. oktobra.

Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.

2. Dalībvalstis dara zināmus Komisijai savu tiesību aktu galvenos noteikumus, ko tās pieņem jomā, uz kuru attiecas šī direktīva.

3. pants

1. Vajadzības gadījumā dalībvalstis līdz 2006. gada 30. septembrim saskaņā ar Direktīvu 91/414/EEK groza vai atsauc pašreizējās atļaujas augu aizsardzības līdzekļiem, kas satur forhlorfenuronu vai indoksakarbu kā aktīvo vielu. Līdz minētajai dienai tās jo īpaši pārliecinās, ka ir izpildīti minētās direktīvas I pielikuma nosacījumi attiecībā uz forhlorfenuronu un uz indoksakarbu, izņemot tos nosacījumus, kas noteikti attiecīgo aktīvo vielu ieraksta B daļā, un ka atļaujas turētājam ir dokumentācija vai piekļuve dokumentācijai atbilstīgi minētās direktīvas II pielikuma prasībām saskaņā ar tās 13. panta nosacījumiem.

2. Atkāpjoties no 1. punkta, par katru atļauto augu aizsardzības līdzekli, kas satur forhlorfenuronu vai indoksakarbu kā vienīgo vai vienu no vairākām aktīvajām vielām, kuras visas ir iekļautas Direktīvas 91/414/EEK I pielikuma sarakstā vēlākais līdz 2006. gada 31. martam, dalībvalstis atkārtoti izvērtē šo līdzekli saskaņā ar vienotajiem principiem, kuri noteikti Direktīvas 91/414/EEK VI pielikumā, pamatojoties uz dokumentāciju, kas atbilst minētās direktīvas III pielikuma prasībām, un ņemot vērā minētās direktīvas I pielikuma forhlorfenurona vai, attiecīgi, indoksakarba ieraksta B daļu. Pamatojoties uz šo novērtējumu, dalībvalstis nosaka, vai augu aizsardzības līdzeklis atbilst Direktīvas 91/414/EEK 4. panta 1. punkta b), c), d) un e) apakšpunktā izklāstītajiem nosacījumiem.

Pēc tam, kad tas ir konstatēts, dalībvalstis rīkojas šādi:

a) ja līdzeklis satur forhlorfenuronu vai indoksakarbu kā vienīgo aktīvo vielu, vajadzības gadījumā groza vai atsauc atļauju vēlākais 2007. gada 30. septembrī; vai

b) ja līdzeklis satur forhlorfenuronu vai indoksakarbu kā vienu no vairākām aktīvajām vielām, vajadzības gadījumā groza vai atsauc atļauju vēlākais 2007. gada 30. septembrī vai termiņā, kas šādai grozīšanai vai atsaukšanai paredzēts attiecīgajā direktīvā vai direktīvās, ar kurām atbilstīgo vielu vai vielas iekļauj Direktīvas 91/414/EEK I pielikumā, izvēloties vēlāko no šiem datumiem.

4. pants

Šī direktīva stājas spēkā 2006. gada 1. aprīlī.

5. pants

Šī direktīva ir adresēta dalībvalstīm.

Briselē, 2006. gada 27. janvārī Komisijas vārdā — Komisijas loceklis Markos KYPRIANOU

(1) OV L 230, 19.8.1991., 1. lpp. Direktīvā jaunākie grozījumi izdarīti ar Komisijas Direktīvu 2006/6/EK (OV L 12, 18.1.2006., 21. lpp.).

(2) OV L 57, 2.3.2000., 35. lpp.

(3) OV L 176, 20.6.1998., 34. lpp.

(4) Augu zinātniskās komitejas atzinums par Komisijas īpašajiem jautājumiem saistībā ar indoksakarba novērtēšanu (SCP/Indoxa/002-galīgais); Augu zinātniskā komiteja pieņēma atzinumu 2002. gada 18. jūlijā.